किसी व्यक्ति, वस्तु अथवा विषय का अपने स्थान के उच्चतर, उत्तमतर और ऊर्ध्वगति रूप में विकास की तरफ अग्रसर होना उत्थान तथा उसका निम्नतर रूप में अधोमुखी रूप अवनति का होना अधःपतन है। ‘हम’ जीव सृष्टि के अन्तर्गत तथा परमब्रह्म तक मध्यस्थ स्थान पर स्थित एक ‘अहम्’ शब्द-सत्ता रूप एक अस्तित्वाभास होता है, जिससे नीचे भी दो श्रेणी शरीर और संसार है और ऊपर भी दो श्रेणी आत्मा और परमात्मा हैं। अब जानना-देखना तो यह है कि ‘हम’ जीव शरीरमय होकर संसार के प्रति उन्मुख है अथवा आत्मामय होकर परमात्मा के प्रति। यदि ‘हम’ शरीरमय होकर इस निम्नतम् श्रेणी रूप संसार के प्रति उन्मुख रहता है, तब तो ‘हम’ जीव का अधःपतन कहलाएगा और यदि ‘हम’ जीव आत्मामय होकर उच्चतम् एवं सर्वोत्तम श्रेणी रूप परमात्मा के प्रति उन्मुख रहता है तब तो ‘हम’ जीव का उत्थान ही नहीं, उद्धार भी कहलाएगा। अब इसी माध्यम से ‘हम’ जीव को स्वतः ही जान एवं देख लेना चाहिए कि हमारी गति ऊर्ध्वमुखी है अथवा अधोमुखी। अगर अधोमुखी है तो मानवता का सिद्धान्त यही कहता है कि तुरन्त ही अपने आप को ऊर्ध्वमुखी बना लेना चाहिए। यदि स्वतः न बन सके तो किसी आध्यात्मिक महात्मा रूप महापुरुष से आत्मामय तथा ‘तात्त्विक’ (युगावतार) रूप अवतारी रूप परमपुरुष की शरणागत होकर उत्कट जिज्ञासा और श्रद्धापूर्वक पूर्णतः समर्पण भाव से परमब्रह्म परमात्मा को यथार्थतः तत्त्वज्ञान-पद्धति से जान-देख व बात-चीत करते हुये पहचान कर अपना सुधार एवं उद्धार कर-करा लेना चाहिए। यही मानव जीवन का परम लक्ष्य होता है। जो जीव मानव शरीर पाकर भी अपने इस चरम एवं परमलक्ष्य रूप परमेश्वर को नहीं प्राप्त कर लेता है, वही बार-बार जनम और मरण रूप चौरासी लाख योनियों में गोता खाता रहता है। क्योंकि तत्त्वज्ञान प्राप्त करने की क्षमता एकमात्र मानव योनि को ही प्राप्त है, अन्य किसी योनि को नहीं। यही कारण है कि ऊँचे से ऊँचे स्तर के देवता भी मानव योनि के लिए लालायित रहते हैं, परन्तु देव दुर्लभ मानव योनि नहीं प्राप्त हो पाती है। सभी योनियों के लिए तो ‘हम’ जीव अपने कर्मों के फल रूप अधिकार का दावा कर सकता है परन्तु मानव योनि मात्र कर्मों के फलस्वरूप नहीं प्राप्त हो सकती है क्योंकि उस पर जब तक परमेश्वर की कृपा दृष्टि रूप इशारा नहीं होता, तब तक मानव योनि की प्राप्ति ‘हम’ जीव को नहीं हो पाती है। अब विचारणीय बात तो यह है कि ऐसी देव दुर्लभ मानव योनि पाकर भी ‘हम’ जीव यदि अपना परमकल्याण रूप परमानन्द वाले सच्चिदानन्द रूप परमेश्वर को यथार्थतः ‘तत्त्व-रूप’ में नहीं जान सके तो क्या अन्य योनि में जान सकते हैं ? कभी नहीं। बिल्कुल असम्भव हो जाएगा और इससे बढ़कर ‘हम’ जीव का अधःपतन क्या हो सकता है ? अर्थात् कुछ नहीं। ‘हम’ जीव का सबसे बड़ा अधःपतन यही होता है कि परमात्मा से बिछुड़ जाये, वंचित रह जाए, न मिल पाए अथवा मिलकर भी कामिनी-कंचन रूप पारिवारिक एवं सांसारिक हमार-हमार करने वाले मीठे-जहर रूप शत्रु-मण्डली के कारण छूट जाए। हालाँकि यह भी अकाट्य सत्य है कि मीठे-जहर रूपी पारिवारिक एवं सांसारिक हमार-हमार करने वाली शत्रु-मण्डली अपने तुच्छ स्वार्थों के वशीभूत होकर नाना प्रकार के सांसारिक प्रलोभनों को दिखला-दिखला कर फँसाते रहेगी। अपनी क्षमता भर ‘हम’ जीव को अपने चंगुल से निकलने नहीं देती है। ऐसी परिस्थिति में अब मात्र अपना उद्धार अन्य महापुरुषों जैसे रत्नाकर डाकू ब्रह्मर्षि बाल्मीकी कब बना ? श्री रामचन्द्र जी की रामायण कब बनी ? ध्रुव-प्रहलाद की अमर गाथा कब बनी ? शुकदेव अट्ठासी हजार ऋषियों के अग्रणी कब बने ? उद्धव-गोपियों की अमर कथा कब बनी ? काकभुशुंडि की अमर कहानी कब पूरी हुई ? जैन महावीर कब बने ? श्री हनुमान जी, विभीषण आदि को अमरता की उपलब्धि कब हुई ? गौतम बुद्ध सिद्धार्थ से बुद्ध कब बने ? आद्यशंकराचार्य कब बने ? ईशा मसीह कब बने ? मुहम्मद साहब इस्लाम वाले लब बने ? नानक देव महापुरुष कब बने ? कबीर कब बने ? तुलसी, तुलसीदास कब बने ? मीरा भक्त मीरा बाई कब बनी ? श्री रामकृष्ण परमहंस कब बने ? नरेन्द्र स्वामी विवेकानन्द कब बने ? आदि-आदि कितने गिनाएँ, ये लोग ऊँचे स्थान को कब प्राप्त कर पाए ? तो प्रत्येक के उत्तर में एक ही बात आएगी कि जब कामिनी-कंचन रूप पारिवारिक एवं सांसारिक मीठे-जहर रूप शत्रु-मण्डली से बच निकले तब ये लोग महापुरुष या अवतारी परमपुरुष बने।